b'\n_START_ARTICLE_\nSipe\n_START_SECTION_\nTelesne zna\xc4\x8dilnosti\n_START_PARAGRAPH_\nZa red sip so zna\xc4\x8dilni notranja lupina, velike o\xc4\x8di ter deset lovk, med katerimi sta dve, namenjenimi pritrditvi na plen, dalj\xc5\xa1i in pokriti s priseski. _NEWLINE_Za sipe je zna\xc4\x8dilna tudi sipina kost. Ta je zgrajena iz kalcijevega karbonata in je porozna. Sipa lahko s spreminjanjem razmerja med plinom in teko\xc4\x8dino v kosti uravnava svojo plovnost in se, \xc4\x8de \xc5\xbeeli, lahko tudi potopi. Vsaka vrsta sipe ima zna\xc4\x8dilno velikost, obliko in teksturo kosti. Sipine kosti so se tradicionalno uporabljale kot kalup za ulivanje drobnega nakita. Danes pa jih bolj poznamo kot trd material za papige in druge ptice v kletkah; na njih si ostrijo kljun, slu\xc5\xbeijo pa jim tudi kot vir kalcija. _NEWLINE_Ker imajo sipe izredno sposobnost spreminjanja barve, jih v\xc4\x8dasih imenujemo tudi morski kameleon. Barva njihove ko\xc5\xbee se spreminja v hitrem vzorcu in jim omogo\xc4\x8da sporazumevanje in kamufla\xc5\xbeo. Poleg tega lahko sipe tudi vplivajo na polarizacijo svetlobe, kar je prav tako namenjeno signaliziranju drugim morskim \xc5\xbeivalim._NEWLINE_Tako kot za lignje in hobotnice je tudi za sipe zna\xc4\x8dilno \xc4\x8drnilo. To se je v preteklosti uporabljalo kot pomembno rjavkasto-\xc4\x8drno barvilo, imenovano sepija. Danes so ga nadomestila umetna barvila.\n_START_SECTION_\nPrehranjevanje\n_START_PARAGRAPH_\nSipe se hranijo z drobnimi \xc5\xa1koljkami, rakovicami, rakci, ribami in drugimi sipami.\n_START_SECTION_\nSipe kot doma\xc4\x8de \xc5\xbeivali\n_START_PARAGRAPH_\n\xc4\x8ceprav s precej\xc5\xa1njimi te\xc5\xbeavami, se da sipe tudi udoma\xc4\x8diti. Kot hi\xc5\xa1ni ljubljen\xc4\x8dki nas precej spominjajo na ma\xc4\x8dke: veliko po\xc4\x8divajo, lovijo gibajo\xc4\x8di se plen, prosja\xc4\x8dijo za hrano. Ne da se jih popolnoma ukrotiti in svoje lastnike prena\xc5\xa1ajo predvsem zaradi udobnega \xc5\xbeivljenja. Vendar pa imajo to slabo lastnost, da jedo druge sipe._NEWLINE_\xc4\x8ceprav je jih je mogo\xc4\x8de udoma\xc4\x8diti, so udoma\xc4\x8dene sipe bolj redek pojav. Najve\xc4\x8dkrat jih najdemo v akvarijih.\n_START_SECTION_\nKlasifikacija\n_START_PARAGRAPH_\nTrenutno poznamo 119 vrst sip. Razvr\xc5\xa1\xc4\x8damo jih v pet rodov. Dru\xc5\xbeina Sepiadariidae zaobjema sedem vrst in dva rodova. Vse ostale so v dru\xc5\xbeini Sepiidae.'